b'\n_START_ARTICLE_\nKuurinhaffi\n_START_PARAGRAPH_\nKuurinhaffi (liett. Kur\xc5\xa1i\xc5\xb3 marios, ven. K\xd1\x83\xd1\x80\xd1\x88\xd1\x81\xd0\xba\xd0\xb8\xd0\xb9 \xd0\xb7\xd0\xb0\xd0\xbb\xd0\xb8\xd0\xb2, Kur\xc5\xa1ski zaliv, saks. Kurisches Haff) on It\xc3\xa4meren kaakkoisosassa, Liettuan ja Ven\xc3\xa4j\xc3\xa4n Kaliningradin alueen edustalla sijaitseva haffi eli laguunimainen merenlahti._NEWLINE_Haffin etel\xc3\xa4osa kuuluu Ven\xc3\xa4j\xc3\xa4lle ja pohjoisosa Liettualle. Haffin erottaa It\xc3\xa4merest\xc3\xa4 Kuurinkynn\xc3\xa4s, 98 kilometrin pituinen hiekkaniemi. Lahden leveys on enimmill\xc3\xa4\xc3\xa4n noin 35 kilometri\xc3\xa4 ja Kuurinhaffin pinta-ala on 1\xc2\xa0584 km\xc2\xb2. Sen suurin syvyys on noin 7 metri\xc3\xa4 ja keskisyvyys 3,8 metri\xc3\xa4._NEWLINE_Jokien purkuvesien johdosta veden pinta on tyypillisesti 12\xe2\x80\x9315 cm It\xc3\xa4meren pintaa korkeammalla ja vesi on l\xc3\xa4hes makeaa. Suurin Kuurinhaffiin laskevista joista on rajajoki Niemen. Haffin pohjoisosassa, lahden suulla sijaitsee satamakaupunki Klaip\xc4\x97da ja 0,4-4 kilometrin levyinen Klaipedan salmi. Kuurinkynt\xc3\xa4\xc3\xa4n ranta-asutuksista suurin on Liettuan Neringan kaupunkikunnan keskuskyl\xc3\xa4 Nida.'